Premierul Dăncilă, miniştrii Muncii şi Internelor, primarul Capitalei şi iubita lui Dragnea, citați la Tribunal în octombrie în procesul cu Times New Roman

Premierul României, Viorica Dăncilă, ministrul de Interne Carmen Dan, ministrul Muncii Olguţa Vasilescu, primarul Capitalei, Gabriela Firea şi iubita liderul PSD, Irina Tănase, au fost citate la Tribunal pe 26 octombrie în procesul în care cer jurnaliştilor si publicatiei Times New Roman daune de 500.000 de euro. Procesul a început azi după ce cele 5 i-au reclamat pe jurnaliştii de satiră de la TNR că au jignit-o pe Irina Tănase, iubita liderului PSD.

„Citarea reclamanţilor se face pentru a se prezenta personal în instanţă cu menţiunea luării interogatoriului, aşa cum au cerut în cererea de chemare în judecata”, a explicat judecătorul Claudiu Ulariu, la primul termen al procesului.

Avocata celor 5 doamne din PSD a cerut ca procesul să se desfăşoare în sedinta secreta. „Sunt aspecte private, de viaţă personală care nu pot face subiectul unui cancan la uşa instanţei de judecată. Cererea de chemare în judecată vizează jigniri dintr-un articol de presă”, a pledat avocata. „Nu vorbim de persoane private. Irina Tănase este membru PSD şi iubita şefului PSD, premierul ţării, miniştrii… „, s-a opus avocatul TNR, Radu Sora. Judecătorul a decis ca procesul să fie public.

Procesul a fost deschis la Tribunalul Bucureşti de către cele 5 care cer daune totale de 500.000 de euro, 100.000 de euro fiecare. Reclamaţi sunt firma Infant Media SRL, care operează site-ul de umor TNR, administratorul firmei Alexandru Dona, redactorul şef al TNR Călin Petrar şi redactorul Ovidiu Eftime. În cererea de chemare în judecată se arată că „reputaţia şi demnitatea reclamantelor a fost grav afectată” prin publicarea articolului, dar şi distribuirea acestuia în mediul online, care a generat „comentarii şi vulgarităţi asemănătoare articolului”.

„Toate expresiile jignitoare la adresa doamnei Irina Tănase au declanşat o stare fizică şi mentală de rău, fiindu-i chiar teamă şi jenă să iasă pe stradă datorită imaginii deformate ce i-a fost creată în ochii publicului prin expresiile folosite în cuprinsul articolului distribuit în spaţiul public, articol ce a fost redistribuit”, se arată în cererea de chemare în judecată.

(Sursa Foto: Inquamphotos/ Autor: Alberto Grosescu)